Okresná prokuratúra Humenné 
Štefánikova 1900/69, 066 42 Humenné 1

Sp. zn. : 1 Pv 152/10/7702	Humenné, 17.10.2014
EEČ : 2-55-109-2014

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 ods. 1, 3 písm.  b) Tr. zák.

Rozhodol: 	prokurátorka Okresnej prokuratúry Humenné
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako otec mal. XXXXX, nar. 15.10.2005 aj  napriek tomu, že mu povinnosť prispievať na výživu dieťaťa vyplýva priamo zo zákona o rodine a rozsudkom Okresného súdu v Bratislave sp. zn. 44 C 60/2006 zo dňa 26.08.2009 bol zaviazaný prispievať na jej výživu sumou 70,- € mesačne do rúk matke dieťaťa XXXXX, rod. Opálkovej a rozsudkom Okresného súdu v Humennom sp. zn. 10 P 125/2012  zo dňa 12.10.2012 sumou 110,- € mesačne do rúk matke dieťaťa,  pričom od 27.10.2009 až doposiaľ  si v Snine a v Bratislave na území Slovenskej republiky, ako aj v zahraničí túto svoju povinnosť  úmyselne pravidelne neplnil aj napriek tomu, že vzhľadom na svoje možnosti a schopnosti  na výživu dieťaťa prispievať mohol a tak za uvedené obdobie dlhoval matke dieťaťa sumu najmenej 5.022,- €

lebo zanikla trestnosť činu

Odôvodnenie:
Poverený príslušník PZ Obvodného oddelenia PZ v Snine uznesením sp. zn. ORP-159/SV-HE-2010 zo dňa 09.03.2010 začal trestné stíhanie a uznesením  tej istej spisovej značky zo dňa 30.04.2010 vzniesol  obvinenie XXXXX pre prečin zanedbania povinnej výživy podľa § 207 ods. 1 Tr. zák..

Obvinený sa  mal trestnej činnosti dopustiť tak, ako je to uvedené vo výrokovej časti tohoto uznesenia s tým, že v čase vydania uznesenia o vznesení obvinenia dlhoval na výživnom matke dieťaťa najmenej 280,- €.

	Vzhľadom na to, že pobyt obvineného nebol známy Okresný súd v Humennom na návrh prokurátora vydal dňa 22.07.2010 príkaz na jeho zatknutie s tým, že poverený príslušník PZ Obvodného oddelenia PZ v Humennom následne trestné stíhanie podľa § 228 ods. 2 písm. a) Tr. por. prerušil.

	Vyšetrovateľ Odboru kriminálnej polície v Humennom uznesením sp. zn. ORP-540/OVK-HE-2011 zo dňa 14.08.2014 rozhodol o pokračovaní v trestnom stíhaní podľa § 228 ods. 5 Tr. por. vzhľadom na to, že bolo zistené, že obvinený sa nachádza v Írsku a prostredníctvom svojho obhajcu sa kontaktoval na vyšetrovateľa Odboru kriminálnej polície v Humennom.

	Obvinený XXXXX bol upozornený na zmenu právnej kvalifikácie z prečinu zanedbania povinnej výživy podľa § 207 ods. 1 Tr. zák. na prečin toho istého znenia podľa § 207 ods. 1, 3 písm. b) Tr. zák..
 
	XXXXX nebol v priebehu vyšetrovania k veci vypočutý vzhľadom nato, že sa dlhodobo zdržiava v zahraničí.

 Vo veci bola vypočutá matka dieťaťa XXXXX, rod. XXXXX ktorá uviedla, že  otcom jej maloletej dcéry Natálie je jej bývalý priateľ XXXXX.  Maloletá bola zverená do jej výchovy, pričom otec dieťaťa bol zaviazaný prispievať na jej výživu najprv sumou 70,- € mesačne, ktorá bola neskôr zvýšená na sumu 110,- € mesačne. Otcovstvo k maloletej bolo určené rozsudkom súdu. Otec dieťaťa sa o dieťa vôbec nezaujíma, nenavštevuje ho, a neposiela dieťaťu žiadne dary. Uviedla, že pravdepodobne sa nachádza v zahraničí. Taktiež poukázala na to, že maloletá netrpí núdzou, pretože všetko čo potrebuje jej dokáže zabezpečiť ona, pričom jej pomáhajú aj jej rodiča, s ktorými žije v spoločnej domácnosti. Pri ďalšom výsluchu uviedla, že otec dieťaťa XXXXX jej prostredníctvom svojej matky zaslal jedenkrát dlžné výživné vo výške 4.200,- € a neskôr sumu 822,- €, čím vyrovnal výživné ku koncu mesiaca september 2014.
	
	Podľa rozsudku Okresného súdu Bratislava III  sp. zn. 44 C 60/2006 zo dňa 26.08.2009 bolo rozhodnuté, že XXXXX je otcom maloletej XXXXX, nar. 15.10.2005. Maloletá bola zverená do výchovy matke, pričom otec maloletej bol zaviazaný prispievať na jej výživu  po 70,- € mesačne.

	XXXXX súdu v Humennom sp. zn. 10 P 125/2012 zo dňa 12.10.2012 bolo výživné zvýšené zo sumy 70,- € na sumu 110,- € mesačne.

	Vo vyšetrovacom spise sa nachádzajú kópie poštových poukážok z ktorých je zrejmé, že obv. XXXXX dňa 14.07.2014 poukázal na adresu matke dieťaťa sumu 4.200,- € a dňa 29.09.2014 sumu 822,- €, čím vlastne vyrovnal zaostalé výživné a zaplatil aj bežné výživné do konca mesiaca september 2014. 

	Podľa § 207 ods. 1  Tr. zák.  kto najmenej 3 mesiace v období  2 rokov neplní čo aj z nedbanlivosti zákonnú povinnosť vyživovať alebo zaopatrovať iného, potresce sa odňatím slobody až na 2 roky.

	Podľa ods. 3 citovaného ustanovenia odňatím slobody na 1 až 5 rokov sa páchateľ potrestá, ak spácha čin uvedený v ods. 1 alebo 2 
a) a vydá oprávnenú osobu do nebezpečenstva núdze,
b) závažnejším spôsobom konania, alebo 
c) hoci bol v predchádzajúcich dvadsiatich štyroch mesiacoch za taký čin odsúdený alebo z výkonu trestu odňatia slobody uloženého za taký čin prepustený,

	Podľa § 215 ods. 1 písm. h) Tr. por. prokurátor zastaví trestné stíhanie, ak zanikla trestnosť činu.

	Podľa § 86 ods.1 písm. a) Tr. zák. trestnosť činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odoberie na záverečnú poradu.

	Vzhľadom na to, že obvinený povinnosť prispievať na výživu dieťaťa  dodatočne splnil a neplatenie výživného nemalo trvalo nepriaznivé následky na výchovu a výživu maloletej bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať do troch dní od jeho oznámenia na Krajskú prokuratúru v Prešove prostredníctvom tunajšej okresnej prokuratúry. Sťažnosť má odkladný účinok. (§ 185 a nasl. Tr. por.)

JUDr. Valéria Práznovská
prokurátorka